* **NACRT TEKSTA JAVNOG POZIVA**

Temeljem Pravilnika o općim uvjetima dodjele donacija, subvencija i pomoći iz Proračuna Zagrebačke županije, Prilog VI., točka II. („Glasnik Zagrebačke županije“, broj 14/18), sukladno Socijalnom planu Zagrebačke županije za razdoblje od 2017. do 2022. godine („Glasnik Zagrebačke županije, broj 33/16), Planu razvoja palijativne skrbi na području Zagrebačke županije 2018.-2022. („Glasnik Zagrebačke županije“, broj 5/18) i Akcijskom planu javnih potreba u socijalnoj skrbi Zagrebačke županije za 2019. godinu („Glasnik Zagrebačke županije“, broj \_\_\_\_\_ ) Zagrebačka županija raspisuje

|  |
| --- |
| **JAVNI POZIV** **ustanovama socijalne skrbi na području Zagrebačke županije za sufinanciranje socijalne usluge smještaja korisnika u 2019. godini*** **PILOT PROJEKT -**
 |

**Članak 1.**

**Predmet Javnog poziva** ustanovama socijalne skrbi na području Zagrebačke županije za sufinanciranje socijalne usluge smještaja korisnika u 2019. godini – PILOT PROJEKT (u daljnjem tekstu: Javni poziv) je javno prikupljanje prijava ustanova socijalne skrbi za sudjelovanje Zagrebačke županije u sufinanciranju socijalne usluge smještaja palijativnih bolesnika ili osoba oboljelih od demencija, prvenstveno Alzheimerove bolesti (u daljnjem tekstu: Korisnik), pod uvjetom da ustanova socijalne skrbi i Korisnik udovoljavaju uvjetima iz ovog Javnog poziva.

**Članak 2.**

**Cilj Javnog poziva** je uspostava suradnje Zagrebačke županije s ključnim partnerima u socijalnoj skrbi te stvaranje uvjeta za razvoj partnerstva za socijalnu zaštitu, radi radi smještaja i zbrinjavanja palijativnih bolesnika i osoba oboljelih od demencija, prvenstveno Alzheimerove bolesti u ustanove socijalne skrbi na području Zagrebačke županije.

**Ključni partneri** u provedbi projekta su ustanove socijalne skrbi na području Zagrebačke županije (domovi za starije i nemoćne osobe) i centri za socijalnu skrb na području Zagrebačke županije.

**Članak 3.**

Po provedenom Javnom pozivu Zagrebačka županija utvrditi će cijenu sufinanciranja po 1 korisniku, broj kreveta i ustanove socijalne skrbi u kojima će Zagrebačka županija sufinancirati smještaj korisnika, uzimajući u obzir podatke iz Javnog poziva i visinu osiguranih sredstava u Proračunu Zagrebačke županije za 2019. godinu za program iz ovog Javnog poziva.

**Članak 4.**

Za dodjelu sredstava temeljem Javnog poziva trebaju biti kumulativno ispunjeni uvjeti za ustanovu socijalne skrbi i uvjeti za korisnika, kako slijedi:

1. **Uvjeti za ustanovu socijalne skrbi**
* da je ustanova upisana u sudski registar ustanova,
* da je sjedište ustanove na području Zagrebačke županije,
* da ustanova udovoljava uvjetima za pružanje socijalnih usluga palijativnim bolesnicima, osobama oboljelim od demencija, prvenstveno Alzheimerove bolesti,
* da su u ustanovi smješteni i korisnici koji udovoljavaju uvjetima za korisnika (pod b),
* da ustanova posluje najmanje 5 godina od podnošenja prijave na Javni poziv.
1. **Uvjeti za korisnika**
* da je prebivalište korisnika na području Zagrebačke županije najmanje 5 godina,
* da je korisnik palijativni bolesnik ili osoba oboljela od demencija, prvenstveno Alzheimerove bolesti,
* da je korisnik socijalno ugrožena osoba koja ostvaruje pravo na smještaj sukladno Zakonu o socijalnoj skrbi.

**Članak 5.**

U postupku ocjene prijava i izrade prijedloga dodjele sredstava, primjenjuju se kriteriji odabira i dodjele sredstava, kako slijedi:

1. **Kriteriji za ustanovu**
* cijena socijalne usluge
* smještajni kapacitet ustanove
* uvjeti prostora kojim raspolaže ustanova,
* uvjeti opreme kojom raspolaže ustanova,
* broj i kadrovska struktura radnika zaposlenih u ustanovi,
* broj smještenih korisnika koji spadaju u ciljanu skupinu korisnika (palijativni bolesnik, osoba oboljela od demencija, u sustavu socijalne skrbi).
1. **Kriteriji za korisnika**
* težina oboljenja
* korisnik u sustavu socijalne skrbi

Pod **korisnikom u sustavu socijalne skrbi** podrazumijeva se osoba koja se obratila sa zahtjevom za smještaj nadležnom centru za socijalnu skrb i koja udovoljava kriterijima za priznavanje prava na uslugu smještaja sukladno Zakonu o socijalnoj skrbi (korisniku je potrebno tijekom duljeg vremenskog razdoblja osigurati intenzivnu skrb i zadovoljavanje drugih životnih potreba a skrb nije moguće organizirati u obitelji pružanjem odgovarajućih izvan institucijskih oblika skrbi; korisnik nema sklopljen ugovor o doživotnom ili dosmrtnom uzdržavanju; članovi obitelji mu ne mogu pružiti pomoć te nema prihoda ili imovine kojima bi u cijelosti podmirio troškove smještaja).

**Članak 6.**

Uz prijavu, ustanove socijalne skrbi trebaju dostaviti slijedeću dokumentaciju:

* potpisan, ovjeren i cjelovito popunjen obrazac Prijave za podnošenje zahtjeva za sufinanciranje socijalne usluge smještaja korisnika,
* presliku izvatka iz sudskog registra Trgovačkog suda u Zagrebu, ne stariju od 6 mjeseci,
* rješenje nadležnog tijela o ispunjavanju minimalnih uvjeta za pružanje socijalnih usluga.

**Članak 7.**

Prijava na Javni poziv s priloženom dokumentacijom iz članka 5. treba biti dostavljena u pisanom obliku, u jednom primjerku, u zatvorenoj omotnici na adresu:

**ZAGREBAČKA ŽUPANIJA
Upravni odjel za zdravstvo i socijalnu skrb
Ulica grada Vukovara 72/V**

**10 000 Zagreb**
**s naznakom**

**„Prijava za sufinanciranje socijalne usluge smještaja korisnika – NE OTVARAJ“,**

Prijava se može dostaviti i osobno ili putem dostavljača u Pisarnicu Zagrebačke županije, Zagreb, Ulica grada Vukovara 72, 6. kat.

**Članak 8.**

Rok za dostavu prijava je \_\_\_\_\_\_\_\_\_\_\_\_\_\_\_\_\_2019.

**Članak 9.**

Javni poziv, Upute za prijavitelje, obrazac Prijave i ostali obrasci objavljuju se na službenim mrežnim stranicama Zagrebačke županije ([www.zagrebacka-zupanija.hr](http://www.zagrebacka-zupanija.hr)), pod: Upravni odjel za zdravstvo i socijalnu skrb – Javni pozivi.
Nepotpune prijave, prijave dostavljene nakon isteka roka iz članak 7. ovog Javnog poziva kao i prijave koje se ne odnose na predmet Javnog poziva neće se razmatrati, o čemu će podnositelji prijava biti obaviješteni pisanim putem, uz povrat dokumentacije.

**Članak 10.**

Za provedbu Javnog poziva nadležan jeUpravni odjel za zdravstvo i socijalnu skrb Zagrebačke županije (u daljnjem tekstu: Upravni odjel).

**Članak 11.**

Po završetku roka za dostavu prijava Upravni odjel otvara prijave i utvrđuje da li prijave udovoljavaju formalnim uvjetima Javnog poziva. Upravni odjel može u postupku ocjenjivanja prijava izvršiti očevid u prostoru prijavitelja koji udovolji svim formalnim uvjetima.

Upravni odjel može u svrhu ocjenjivanja prijava osnovati i imenovati radno tijelo (Povjerenstvo) koje će Upravnom odjelu biti stručna podrška u postupku ocjenjivanja prijava.

**Članak 12.**

Upravni odjel ocjenjuje prijave prema kriterijima iz članka 5. a) ovog Javnog poziva.

O svom radu Upravni odjel vodi zapisnik.

Nakon ocjene prijava Upravni odjel izrađuje prijedlog Odluke o sufinanciranju socijalne usluge smještaja korisnika.

Konačnu Odluku o sufinanciranju socijalne usluge smještaja korisnika donosi Župan.

**Članak 13.**

Odluka o sufinanciranju socijalne usluge smještaja korisnika sadrži:

1. **naziv ustanove** socijalne skrbi u kojoj će Zagrebačka županija sufinancirati socijalnu uslugu smještaja korisnika,
2. **broj kreveta** po ustanovi čiji će smještaj sufinancirati Zagrebačka županija,
3. **iznos sredstava sufinanciranja** po jednom (1) korisniku, utvrđen na mjesečnoj osnovi

Odluka se objavljuje na službenim mrežnim stanicama Zagrebačke županije [www.zagrebacka-zupanija.hr](http://www.zagrebacka-zupanija.hr)

**Članak 14.**

Datum objave Odluke iz članka 13. na službenim mrežnim stranicama Zagrebačke županije smatra se danom dostave Odluke svim podnositeljima prijava koji su sudjelovali u Javnom pozivu. Svi podnositelji prijava imaju pravo uvida u Zapisnik o pregledu i ocjeni njihove prijave u roku 8 dana od objave Odluke.

Podnositeljima prijava koji ostvare pravo na sufinanciranje socijalne usluge Upravni odjel dostavlja Ugovor o sufinanciranju socijalne usluge smještaja korisnika (u daljnjem tekstu: Ugovor) na potpis. Ustanova socijalne skrbi postaje korisnik sufinanciranja u trenutku potpisivanja Ugovora sa Županijom.

Ukoliko ustanova socijalne skrbi ne dostavi potpisani Ugovor u roku od 15 dana od dana primitka Ugovora, smatrat će se da je odustala od dodijeljenih sredstava.

**Članak 15.**

Ugovorom se detaljnije uređuju sva pitanja vezana uz dodjelu sredstava za sufinanciranje socijalne usluge smještaja korisnika (broj kreveta, način i rokovi isplate, obaveza izvještavanja, odredbe o nemogućnosti prenamjene sredstava, obvezi povrata sredstva te druga prava i obveze ugovornih strana).

**Članak 16.**

Detaljne informacije o uvjetima Javnog poziva, načinu dostave prijave, postupku dodjele sredstava, obaveznoj dokumentaciji uz prijavu, kao i sve ostale informacije vezane uz Javni poziv sadržane su u Uputama za prijavitelje.

Sve dodatne informacije mogu se dobiti osobno u Upravnom odjelu za zdravstvo i socijalnu skrb Zagrebačke županije, putem telefona \_\_\_\_\_\_\_\_\_\_\_\_\_\_\_\_\_, ili faxa \_\_\_\_\_\_\_\_ te putem e-pošte: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Članak 17.**

Sastavni dio ovog Javnog poziva su:

1. Upute za prijavitelje,
2. obrazac Prijave,
3. obrazac za izvještavanje

**Zagrebačka županija**